Cꞌacꞌariꞌ xeꞌoqui ja Jesús chipan ja tinamit Jericó in quemaj kꞌaxem chipan.
Cꞌo cꞌa jun achi biyom,
Zaqueo rubiꞌ,
arjaꞌ jefe quixin ja rach tak molol impuesto.
Ja cꞌa Zaqueo arjaꞌ congana xutij rukꞌij nak nuban utzcꞌa chi nutzꞌat rwach ja Jesús pro maticowini como xa ti coꞌl rkan in cꞌuluto congana e qꞌuiy ja winak.
Ja xuban,
cꞌamcꞌol ranim be,
nabeyaji,
xejoteꞌ parwiꞌ jun cheꞌ utzcꞌa chi nutzꞌat rwach ja Jesús como ja Jesús cꞌo rjawaxic tre chi triꞌ nkꞌax wiꞌ.
Ja cꞌa Jesús tok xekaj triꞌ,
xutzꞌat nojoj ja Zaqueo parwiꞌ ja cheꞌ in quewaꞌ xbij tre riꞌ:
—Catkajto alnak Zaqueo como anin puersa nineqꞌuejeꞌ awqꞌuin pan awochoch chipan awaꞌ jun kꞌij ja rokcꞌo wiꞌ riꞌ,
neꞌ tre.
Ja cꞌa Zaqueo kajto alnak,
xucꞌul ja Jesús pa rochoch pro congana nquicoti.
Ja cꞌa winak tok quetzꞌat chi xoqui ja Jesús pa rochoch jun molol impuesto cꞌacꞌariꞌ quemaj rtzijoxic canojel:
—Xa pa rochoch jun ajꞌil ajmac nqꞌuejeꞌ wiꞌ,
xecheꞌe.
Ja cꞌa Zaqueo arjaꞌ peꞌi in xbij tre ja kajaw Jesús:
—Ja camic Wajaw,
cꞌa xinchꞌob chi caꞌiꞌ nban tre ja nmebaꞌil in nsipaj nicꞌaj chique ja tak mebaꞌiꞌ.
In jun chic,
cꞌo jeꞌe ja xocꞌo rwiꞌ ja rimpuesto ja xincꞌutuj chique ja winak pro ja camic can nmeloj quijiꞌ chiquitakariꞌ ja caniꞌ nwalakꞌan chique,
neꞌe ja Zaqueo.
Ja cꞌa Jesús quewaꞌ xbij tre riꞌ:
—Ja camic xawil ja totajem xin Dios e awachbil ja recꞌo pan awochoch como atat at ralcꞌwal can ja rAbraham chakajaꞌ.
Xattotaji como ja Ralcꞌwalaxel ja xoc alaxic cuqꞌuin ja winak arjaꞌ penak chi quicanoxic ja winak ja retzaknak chipan ja il mac utzcꞌa chi nquewil ja totajem xin Dios.